Onsdag aften kom beboerne på asylcenteret i Ranum op at slås. Politiet måtte anholde én person for at få ro på stedet.

En 24-årig mand fra Irak blev sent onsdag aften anholdt på asylcenteret i Ranum. Det skete efter, at mellem 4-6 mænd på centeret var kommet op at skændes. Tumulten på stedet var endt i slagsmål. De tilkaldte politibetjente og de ansatte på stedet havde svært ved at få beboerne til at falde til ro. - Det var ikke til at finde ud af, hvad det handlede om. Der er mange nationaliteter på stedet, og i går blev det til et meget højlydt skænderi og slagsmålslignende tilstande. Og denne mand ville ikke falde til ro, så vi måtte foretage anholdelse, siger Karsten Højrup Kristensen, vagtchef ved Nordjyllands Politi. Karsten Højrup Kristensen understreger, at det var for at få skabt ro på asylcenteret, at politiet anholdte manden.  Manden sidder nu i detentionen i Aalborg, men bliver løsladt torsdag og undgår sigtelse.